IP/09/117 Brussell, it-23 ta' Jannar 2009 "Nistennew li s-sħubija l-ġdida bejn is-servizzi tas-superkomputazzjoni tad-DEISA u l-komunità Ewropea tal-fużjoni nukleari tikkontribwixxi bis-sħiħ lejn il-potenzjal tal-fużjoni nukleari bħala sors vijabbli ta' enerġija u tixpruna r-rwol tal-Ewropa f'din it-tfittxija. Dan juri kif il-ġmigħflimkien tal-aħjar xjenzati u tal-infrastruttura tagħha jgħin lill-komunità xjentifika Ewropea tibqa' fuq quddiem nett tar-riċerka mondjali", qalet Vivian Reding, il-Kummissarju tas-Soċjeta tal-Informatika u l-Medja. "Ir-relazzjoni antika ta' fiduċja bejn iċ-ċentri nazzjonali l-aktar magħrufa tas-superkomputazzjoni u l-Kummissjoni qiegħda issa tagħti riżultati fl-oqsma ewlenin tar-riċerka Ewropea. L-avvanz tal-istudju tal-enerġija mill-fużjoni jista' jressaqna lejn soluzzjoni potenzjali għall-bżonnijiet tal-enerġija tal-Ewropa." "Xjenzati Ewropej li jaħdmu fuq il-fużjoni diġà gawdew sew u għal ħafna snin mis-servizzi Ewropej tas-superkomputazzjoni. Simulazzjonijiet essenzjali jistgħu issa jitwettqu bl-użu tal-qawwa sħiħa tas-superkompjuters moderni", qal Dr.Hermann Lederer, il-kap tal-appoġġ tal-applikazzjoni miċ-Ċentru Ġermaniż tas-Superkomputazzjoni RZG. "Is-simulazzjonijiet fuq skala kbira tal-fużjoni nukleari u l-proprjetajiet tal-materjal bl-użu tal-aktar komputers moderni huma essenzjali għat-tħaddim u t-tfassil tal-esperimenti attwali u futuri marbuta mal-fużjoni," qal Prof.Frank Jenko mill-Istitut Max Planck għall-Fiżika tal-Plasma. Ix-xjenzati qed jaħdmu sabiex isibu ċ-ċavetta għall-potenzjal enormi tal-enerġija mill-fużjoni nukleari biex jaqdu l-ħtiġijiet tal-enerġija tal-pjaneta. L-ITER, il-proġett fuq skala mondjali biex juri bil-provi l-fattibbiltà xjentifika u teknika tal-enerġija mill-fużjoni, jinvolvi xjenzati minn 25 pajjiż Ewropew u minn madwar id-dinja kollha u qiegħed jinbena fi Franza (Cadarache, fin-Nofsinhar ta' Franza). Illum il-Kummissjoni ħabbret li ser tagħti lil dawn ix-xjenzati aċċess għad-DEISA (Distributed European Infrastructure for Supercomputing Applications), il-konsorzju taċ-ċentri ewlenin tas-superkomputazzjoni, li ser jipprovdilhom servizzi essenzjali ta' superkomputazzjoni u appoġġ għal simulazzjonijiet marbuta mal-fużjoni. Is-simulazzjonijiet bis-superkompjuters għandhom rwol kruċjali fit-tfassil ta' impjanti tal-enerġija mill-fużjoni u jottimizzaw il-prestazzjoni tagħhom meta jitħaddmu. Id-DEISA attwalment tħaddem 12 mill-mitt superkompjuter l-aktar b'saħħtu fid-dinja u lix-xjenzati ewlenin Ewropej tipprovdilhom ambjent ta' superkomputazzjoni potenti, unifikat u faċli biex jintuża. Sfond: Il-programm ta' riċerka tal-Kummissjoni Ewropea jiffinanzja sforzi biex jittejbu l-aħjar infrastrutturi Ewropej ta' riċerka, bil-għan li jgħin biex jinħoloq interess pan-Ewropew li jsostni l-ħolqien ta' infrastutturi innovattivi ta' riċerka u biex jgħin lill-industrija ssaħħaħ il-bażi tal-għarfien u l-kapaċità teknoloġika tagħha. Aktar tagħrif dwar l-infrastrutturi ta' riċerka jinsab f'dan l-indirizz: http://cordis.europa.eu/fp7/ict/e-infrastructure/home_en.html Il-Kummissjoni Ewropea ffinanzjat il-proġett DEISA taħt programmi ta' riċerka mill-2002-2006 u mill-2007-2013 b'total ta' €26 miljun. Id-DEISA huwa konsorzju ta' ċentri nazzjonali ewlenin tas-Superkomputazzjoni fl-Ewropa bl-għan li jmexxi 'l quddiem ix-xjenzi tal-komputazzjoni fil-qasam tas-superkomputazzjoni. Il-konsorzju jħaddem infrastruttura kumplessa ta' komputazzjoni ta' prestazzjoni għolja madwar l-Ewropa kollha. Iktar minn 160 istitut ta' riċerka u università Ewropea (u oħrajn mill-Amerika ta' Fuq u t'Isfel, mill-Asja u mill-Awstralja) jużaw id-DEISA. L-ITER huwa proġett konġunt u internazzjonali ta' riċerka li għandu l-għan li juri bil-provi l-fattibbiltà xjentifika u teknoloġika tal-enerġija mill-fużjoni. L-imsieħba fil-proġett huma l-Unjoni Ewropea (rappreżentata mill-EURATOM), il-Ġappun, iċ-Ċina, l-Indja, ir-Repubblika tal-Korea, ir-Russja u l-Istati Uniti. L-ITER ser jinbena fin-Nofsinhar ta' Franza (Cadarache). L-Ewropa hija s-sieħba prinċipali u tikkontribwixxi kważi nofs ir-risorsi totali, kemm dawk umani kif ukoll finanzjarji.